Engelse kon maar die Bybel gelos het | Netwerk24
Deur Elsabé Howard, Benoni 25 Februarie 2021 05:09
Fransjohan Pretorius se rubriek (24.02) roep 'n herinnering by my op. My grootjies se huis in die Middelburg-distrik is gedurende die Anglo-Boereoorlog afgebrand.
Die ou Nederlandse Bybel met sy koperbeslag het in die proses verlore geraak. Daarin was ons oergrootjie Christoffel Johannes Botha (geb. 1799) en sy vrou (geb. Terre'blanche) se kinders en nageslagte aangeteken tot by die geboorte van my oupa, M.P.H. Botha.
In die 1950's toe 'n oud-Tommie in Engeland op sy sterfbed lê, begin dié Bybel hom pla :"Ek het dit uit 'n huis verwyder voor dit afgebrand is. Maak seker dat dit teruggaan na die nageslag."
Dit word toe in koerante geadverteer. Die eerste C.J. Botha wat dit raakgesien en daarop geantwoord het, ontvang toe dié Bybel. Hy was 'n verlangse kleinneef van my pa.
Ek onthou my broer se opmerking toe hy die Bybel sien: "Vervlakste Engelse, kon hulle nie maar die koperbeslag aan die Bybel gelos het nie."